…………..(sz) napirend

**ELŐTERJESZTÉS**

**a Képviselő-testület 2023. február 28-i rendes ülésére**

**Tárgy:** Javaslat a Polgármesteri Hivatal munkatársai részére a segítségre szoruló hozzátartozóik gondozásának megkönnyítésére biztosítandó, valamint a gyermekszületést követően a kispapai teendők ellátásának támogatására irányuló munkaidő kedvezményekre

**Készítette:** …………………………….……

 Zsengellér Krisztina

 osztályvezető s.k.

**Egyeztetve:** ………………………….………

 dr. Varga Előd Bendegúz

 alpolgármester s.k.

**Látta:** ………………………………….

 dr. Szalai Tibor

 jegyző

**Látta:** ………………………………….

 dr. Silye Tamás

 jegyzői igazgató

*A napirend tárgyalása zárt ülést nem igényel.*

**Tisztelt Képviselő-testület!**

Összhangban az Alaptörvénnyel és a Családok védelméről szóló törvénnyel, Hivatalunk társadalmi felelősségvállalása munkáltatóként, hogy az eddig is megvalósított és tervezett humánpolitikai intézkedéseink a jövőben tágabb keretet adjanak, illetve még nagyobb hatással legyenek a foglalkoztatottak családjainak „működésére” is.

A Hivatal családbarát szemlélettel végzi feladatait, hiszen munkaadóként ez idáig is tudatosan figyelt és tett, illetve a jövőben is kiemelten figyel és tesz azért, hogy a foglalkoztatottak képesek legyenek összehangolni a munkájukból adódó kötelezettségeiket a magánéletükben rájuk nehezedő feladatokkal. További cél, hogy az alábbiakban javasolt újabb intézkedésekkel minden foglalkoztatott számára mindinkább megteremtsük a *munka-magánélet egyensúly* (work-life balance) biztosítását.

**Látva a 2022. év végén lezajlott népszámlálás eredményeit és statisztikáit, sajnos elmondható, hogy t**ársadalmi szinten jellemző, hogy lényegesen kevesebb gyermek születik, egyre nagyobb problémát okoz az idősgondozás. Éppen ezért fontos az is, hogy új intézkedésekkel az Édesapák jobban kivehessék részüket a gyermekgondozásból, legyenek még inkább aktív részesei társuk segítői, a gyermekkel kapcsolatos teendők ellátásában, illetve biztosítsunk több lehetőséget a munkatársak számára a szülők, közeli hozzátartozók idősgondozásához is.

**Hivatalunk átlag életkora 47,29 év, amely mutatja, hogy bizony nagy létszámmal vannak azon munkatársak, akik közeli hozzátartozóik 70 év felettiek, egyre inkább támogatásra szorulnak. Hivatalon belüli tapasztalat, hogy vannak** családok, akik egyedül küszködve próbálják megoldani a saját idős rokonaik ellátását. A mostani nehéz gazdasági helyzetben még inkább nincs pénz fizetett ápolót felfogadni, a hozzátartozót idősotthonban elhelyezni, így a családtagok erőn felül próbálnak helytállni, a szabadságuk egy részét erre fordítani. Az ilyen fajta folyamatos teher egy idő után kihat mind a fizikai, mind pedig a mentális állapotra is, mely előbb-utóbb visszahat a hivatali munkavégzésre is, befolyásolva a munkakör ellátásának színvonalát.

Fentiekben megfogalmazottak figyelembevételével javasoljuk, hogy azon férfi foglalkoztatottak részére, akiknek gyermekük születik, a gyermek születését követő 2. hónaptól a gyermek egy éves koráig terjedő időtartam alatt 5 munkanapra, valamint azon foglalkoztatottak részére, akiknek közeli hozzátartozója gondozásra szorul, a jogszabály által biztosított időtartamon túl évente további 5 munkanapra – igény esetén – legyen megteremtve a lehetőség a munkavégzés alóli mentesítésre. A mentesítés igénybevételének, nyilvántartásának, a távollét igazolásának részletszabályait a képviselő-testületi döntést követően ki kell dolgozni és a megfelelő szabályzatokban át kell vezetni.

Javasoljuk továbbá, hogy a határozati javaslat képviselő-testületi elfogadása esetén a munkaidő kedvezmények e formában történő biztosítása ajánlásként fogalmazódjon meg az Önkormányzat intézményei, gazdasági társaságai, valamint kerületi szinten az 5 főnél többet foglalkoztató vállalkozások számára is.

Az idősgondozás egyre inkább előtérbe kerülő társadalmi problémájára tekintettel, a családok támogatása érdekében javasoljuk továbbá, hogy készüljön felterjesztés a jelenleg biztosított évi 5 munkanap munkavégzés alóli mentesítés 10 munkanapra történő emelésére.

Fentieknek megfelelően kérjük az alábbi határozati javaslatok elfogadását!

**Határozati javaslatok**

1. A Képviselő-testület elfogadja és javasolja, hogy a Budapest II. kerületi Polgármesteri Hivatal közszolgálati jogviszonyban, valamint munkajogviszonyban álló foglalkoztatottai egyéni írásbeli igény benyújtása mellett, a jogviszonyukra irányadó jogszabályi rendelkezések figyelembevételével, az abban foglalt lehetőségeken túl, az alábbiakban rögzítettek szerint mentesülhessenek a munkavégzési kötelezettségük teljesítése alól:
2. azon férfi foglalkoztatott, akinek gyermeke született, a gyermek születését követő 2. hónaptól a gyermek egy éves koráig terjedő időtartam alatt 5 munkanapra,
3. közeli hozzátartozó gondozása céljából a jogszabály által biztosított, írásban kérelmezhető időtartamon túl évente további 5 munkanapra.

A Képviselő-testület a Polgármester útján felkéri a Budapest II. kerületi Polgármesteri Hivatal Jegyzőjét, hogy a mentesítések igénybevételének, nyilvántartásának, a távollét igazolásának részletszabályait dolgozza ki és vezesse át a szükséges Szabályzataiban.

**Felelős:** Polgármester

**Határidő:** 2023. április 30.

*A határozati javaslat elfogadásához egyszerű többségű szavazati arány szükséges.*

1. A Képviselő-testület elfogadja és javasolja, hogy készüljön felterjesztés a Miniszterelnöki Kormányiroda részére a súlyos egészségi okból gondozásra szoruló hozzátartozó vagy a munkatárssal közös háztartásban élő személynek nyújtott személyes gondozás céljából jelenleg biztosított évi 5 munkanap munkavégzés alóli mentesítés 10 munkanapra történő emelése érdekében.

**Felelős:** Polgármester

**Határidő:** 2023. április 30.

*A határozati javaslat elfogadásához egyszerű többségű szavazati arány szükséges.*

**Budapest, 2023. február 23.**

 **Örsi Gergely**

 **polgármester**